Kanne 25.12.2019 – Aquind ym. v. komissio

(asia T-885/19)

(2020/C 68/61)

Oikeudenkäyntikieli: englanti

Asianosaiset

Kantajat: Aquind Ltd (Wallsend, Yhdistynyt kuningaskunta), Aquind Energy Sàrl (Luxemburg, Luxemburg) ja Aquind SAS (Rouen, Ranska) (edustajat: solicitor S. Goldberg, solicitor, C. Davis, solicitor, J. Bille ja asianajaja E. White)

Vastaaja: Euroopan komissio

Vaatimukset

Kantajat vaativat, että unionin yleinen tuomioistuin

— kumoaa riidanalaisen toimen eli delegoidun asetuksen siltä osin kuin sillä poistetaan AQUIND Interconnector unionin luettelosta

— toissijaisesti kumoaa delegoidun asetuksen kokonaisuudessaan ja

— velvoittaa Euroopan komission korvaamaan kantajan oikeudenkäyntikulut.

Oikeudelliset perusteet ja pääasialliset perustelut

Kanteellaan kantajat vaativat, että unionin yleinen tuomioistuin kumoaa Euroopan parlamentin ja neuvoston asetuksen (EU) N:o 347/2013 muuttamisesta vahvistamalla unionin luettelo yhteistä etua koskevista hankkeista 31.10.2019 annetun komission delegoidun asetuksen.

Kanteensa tueksi kantajat vetoavat seitsemään kanneperusteeseen.

1) Ensimmäinen kanneperuste, jonka mukaan AQUIND Interconnectorin poistamista unionin luettelosta ei ole perusteltu. — Delegoidussa asetuksessa ei noudateta perusteluvelvollisuutta, koska siinä ei perustella mitenkään AQUIND Interconnectorin poistamista unionin luettelosta eikä kantajille ole annettu tästä poistamisesta mitään perusteluja.

2) Toinen kanneperuste, jonka mukaan asetuksen (EU) N:o 347/2013 (1) (jäljempänä TEN-E -asetus) ja erityisesti sen 5 artiklan 8 kohdan mukaisia menettelyllisiä ja aineellisia vaatimuksia on rikottu. — Luetteloa yhteistä etua koskevista hankkeista ei ole delegoidussa asetuksessa laadittu TEN-E -asetuksen vaatimusten mukaisesti.

3) Kolmas kanneperuste, jonka mukaan energiaperuskirjasta tehdyn sopimuksen 10 artiklan 1 kohtaa on rikottu. — AQUIND Interconnectorin poistaminen unionin luettelosta ja tällaisen poistamisen perustelematta jättäminen on vastoin energiaperuskirjasta tehdyn sopimuksen 10 artiklan 1 kohdassa määrättyjä velvollisuuksia luoda vakaat, oikeudenmukaiset ja avoimet olosuhteet investoinneille ja kohdella näitä oikeudenmukaisesti ja tasapuolisesti.

4) Neljäs kanneperuste, jonka mukaan Euroopan unionin perusoikeuskirjan 41 artiklassa määrättyä oikeutta hyvään hallintoon on loukattu. — Perusoikeuskirjan 41 artiklaa on rikottu, koska AQUIND Interconnectoria ei poistettu unionin luettelosta puolueettomasti eikä kantajilla ollut oikeutta tulla kuulluiksi ennen delegoidun asetuksen antamista.

5) Viides kanneperuste, jossa väitetään, että unionin oikeuden mukaista yhdenvertaisen kohtelun periaatetta on loukattu. — Unionin oikeuden mukaista yhdenvertaisen kohtelun periaatetta on loukattu, koska AQUIND Interconnectoria kohdeltiin eri tavalla ja epäoikeudenmukaisesti verrattuna vastaaviin ehdotuksiin yhteistä etua koskevista hankkeista, eikä tällaiselle epäyhdenvertaiselle kohtelulle annettu mitään objektiivisia perusteluja.

6) Kuudes kanneperuste, jossa väitetään, että unionin oikeuden mukaista suhteellisuusperiaatetta on loukattu. — Se, että AQUIND Interconnector, joka on kehitysvaiheessa oleva yhteistä etua koskeva hanke, vain poistettiin unionin luettelosta vertaamatta sitä yksityiskohtaisesti vastaaviin hankkeisiin ja antamatta kantajille tilaisuutta korjata mahdolliset ongelmat, on suhteetonta.

7) Seitsemäs kanneperuste, jossa väitetään, että unionin oikeuden mukaisia oikeusvarmuuden ja luottamuksensuojan periaatteita on loukattu. — Riidanalaisella toimella loukataan kantajien luottamuksensuojaa, koska kantajilla on oikeus luottaa siihen, että ne sisällytetään unionin luetteloon ja että unionin luettelo yhteistä etua koskevista hankkeista laaditaan TEN-E -asetuksessa asetettujen tavoitteiden ja velvollisuuksien sekä muiden sovellettavien oikeudellisten vaatimusten mukaisesti.

(1) Euroopan laajuisten energiainfrastruktuurien suuntaviivoista ja päätöksen N:o 1364/2006/EY kumoamisesta sekä asetusten (EY) N:o 713/2009, (EY) N:o 714/2009 ja (EY) N:o 715/2009 muuttamisesta 17.4.2013 annettu Euroopan parlamentin ja neuvoston asetus (EU) N:o 347/2013 (EUVL 2013, L 115, s. 39).